L-EWWEL TA' MEJJU Ta' KARMENU ELLUL GALEA Illum il-kotra toħroġ tgħanni u tifraħ Fil-beraħ tat-triqat, f'wesgħat l-ibliet, U trodd il-ħajr lil min fl-imgħoddi ħabbha Refagħha mit-tkasbir wit-tbatijiet. Hi tħoss ukoll li għandha sehem fil-ħajja U għandha l-jedd għall-ħaqq, għall-ġid w għajxien. M'għandhiex tinfena waqt li ġuf id-dinja Jitqal u jkattar bl-għana bla waqfien. Tilum hu jum il-kotra, mkabbra w hienja, Titlob ftehim u rabta bejn il-ġnus Ħalli fis-sliem jissaħħu l-fqir wid-dgħajjef U ġieh l-imsejken ma jibqax mirfus. Illum il-kotra toħroġ tgħanni u tgħajjat Ma tneħħi darb' għal dejjem kull tfixkil Li fil-ġejjieni jista' jtemm ħajjitha : Immermra sħiħ mill-qagħad wil-ġuħ qalil, Illum Jum il-Ħaddiema — Jum Imqaddes — Li fih il-Knisja wkoll trodd ħajr u sliem Biex bħall-imgħoddi tgħasses bla xejn biża': Id-dmugħ, id-demm u l-għaraq tal-ħaddiem.